|  |  |
| --- | --- |
| Data/Datum/Date: | 16 prill .2018 |
| Për/Za/To: | KUVENDIN KOMUNAL SHTIME |
| Përmes/Preko/Through: | Naim ISMAJLI, kryetar i Komunës së Shtimes |
| Nga/Od/From: | Mensur NEZIRI, drejtor i Arsimit  |
| Lënda/Predmet/Subject : | INFORMATË |

HYRJE

Drejtoria e Arsimit, përkundër sfidave të mëdha, në kuadër të kompetencave dhe përgjegjësive që ka, ka realizuar punë dhe detyra të shumta në funksion të ngritjes dhe përmirësimit të cilësisë në arsim dhe krijimit të kushteve më të mira në nivelin e arsimit parauniversitar.

Në funksion të zhvillimit, përmirësimit dhe ngritjes së cilësisë së arsimit në shkollat e komunës së Shtimes, Drejtoria Komunale e Arsimit (DKA) ka realizuar në mënyrë sistematike vizita në institucionet edukativo-arsimore të nivelit të arsimit parauniversitar. Vizitat kishin karakter mbështetës, kontrollues dhe këshillues për drejtuesit e institucioneve dhe stafin mësimdhënës. Po ashtu, duke e ditur peshën dhe rëndësinë determinuese që kanë organet drejtuese dhe profesionale të shkollës në zhvillimin dhe përmirësimin e cilësisë në arsim, janë funksionalizuar dhe fuqizuar Këshillat Drejtues të Shkollave si dhe Aktivet Profesionale në mënyrë që ky mekanizëm determinues të ndikon drejtpërdrejt në ngritjen dhe përmirësimin e cilësisë në arsim për të realizuar punët dhe detyrat me përgjegjësi të lartë. Kështu që, Drejtoria e Arsimit fillimisht ka zhvilluar takim me drejtorët e shkollave, pastaj me pedagogë dhe psikologë që veprojnë në kuadër të Shërbimit Pedagogjik - Psikologjik për t’i njoftuar për punët, detyrat, kompetencat dhe fuqinë që kanë në zhvillimin dhe përparimin e gjithëmbarshëm të arsimit në komunën tonë.

Për të përmirësuar cilësinë në arsim dhe për t’i nxjerrë në pah shkathtësitë dhe kompetencat e nxënësve të arritura në shkencat natyrore-shoqërore dhe mbështetjen e tyre drejt avancimit dhe zhvillimit profesional, Drejtoria e Arsimit e Komunës së Shtimes, në bashkëpunim me shtatë Shkollat e Mesme të Ulëta është duke bërë përgatitjet e duhura për organizimin e Garës Komunale të Diturisë, ku 244 nxënës do të sfidojnë dijen e tyre në nëntë lëndë mësimore.

Krahas sukseseve në garat komunale nxënësit tanë kanë treguar rezultate të mira edhe në gara republikane. Vlen të ceket nxënësi Milot Qorrolli, i cili në mars të këtij viti përfaqësoi shkollën ’’Lasgush Poradeci’’ në garat ‘’Eureka 5’’ të organizuar nga Kolegji "Hasan Nahi", ku kanë garuar nxënësit e klasave të IX-ta të 26 komunave të Republikës së Kosovës. Me këtë rast, nxënësi Milot Qorrolli u shpërblye me Medaljen e Bronzët për rezultatin e suksesshëm të treguar në lëndën e matematikës.

Nxënësi i SHMU “Emin Duraku”, Elton Ferati në klasën e IX-të ka marrë pjesë në Olimpiadën Kombëtare të Gjuhës Angleze, të organizuar nga Kolegji “Mehmet Akif“, ku ka zënë vendin e 5-të dhe është shpërblyer me mirënjohje dhe Medaljen e Artë. Po ashtu, në Kolegjin “Mehmet Akif” ka fituar bursë 50% për vazhdimin e shkollës së mesme të lartë në atë institucion.

TË DHËNA TË PËRGJITHSHME PËR ARSIMIN NË SHTIME

Drejtoria Arsimit e komunës së Shtimes në kuadër të kompetencave, autorizimeve dhe përgjegjësive ligjore, udhëzimeve administrative të MASHT-it, statutit dhe rregulloreve të komunës së Shtimes dhe të politikave strategjike të kryetarit të komunës, në fushën e veprimtarisë së saj, është kompetente dhe ka përgjegjësinë për menaxhimin dhe koordinimin e strukturës së arsimit publik parashkollor (0), fillor (I-V), të mesëm të ulët (VI-IX) dhe të mesëm të lartë (X-XII) në komunën e Shtimes. DKA e komunës së Shtimes menaxhon 10 institucione edukativo arsimore dhe aftësuese (IEAA) me gjithsej 10 paralele të ndara, përmes të cilave ofron shërbime për 6164mijë fëmijë e nxënës. DKA ka mbi 400 të punësuar dhe shpenzon mbi 40% të buxhetit komunal të komunës së Shtimes.

Bazuar në buxhetin e vitit 2018, nga totali i buxhetit të komunës së Shtimes për këtë vit që është **6,824,492.00 €,** 45.08 % e buxhetit vjetor komunal është i dedikuar për fushën e arsimit, përkatësisht **3,076,753.98 €** janë për fushën e arsimit, të ndara sipas kategorive të prezantuara në tabelën në vijim:

|  |  |  |  |  |  |  |
| --- | --- | --- | --- | --- | --- | --- |
| **Burimi** | **Paga dhe mëditjet** | **Mallrat dhe shërbimet** | **Shpenzimet komunale** | **Subvencionet dhe transferet** | **Shpenzimet kapitale** | **Gjithsej** |
| **Grantet qeveritare** | 2,452,533.98 | 152,134.00 | 61,896.00 | 7,000.00 | 49,480.00 | 2,723,043.98 |
| **Të hyrat vetanake** | 304,000.00 | 44,210.00 |   | 5,500.00 |   | 353,710.00 |
| **Gjithsej** | 2,756,533.98 | 196,344.00 | 61,896.00 | 12,500.00 | 49,480.00 | 3,076,753.98 |

**Vërejtje:** Të dhënat për buxhetin e Arsimit janë siguruar nga zyrtarja për Financa, znj. Feride Rexhaj, kurse për buxhetin e përgjithshëm të Komunës së Shtimes nga zyrtarja Kimete Ukaj, më 4. 1. 2018.

Komuna e Shtimes ka gjithsej 10 institucione edukativo-arsimore e aftësuese (IEAA) të të gjitha niveleve të arsimit parauniversitar, ku vijojnë procesin edukativ-arsimor gjithsej: 6164 fëmijë e nxënës. Të dhënat e hollësishme për këto institucione janë të prezantuar në tabelën në vijim:

|  |
| --- |
| **Institucionet edukativo-arsimore dhe aftësuese të nivelit të arsimit parauniversitar në komunën e Shtimes** |
| **Institucionet sipas niveleve** | **Numri i institucioneve** | **Numri i fëmijëve/nxënësve** |
| **M** | **F** | **GJ** |
| **Institucione parashkollore** | 1 | 23 | 24 | 47 |
| **Shkolla fillore dhe të mesme të ulëta** | 7 | 2344 | 2192 | 4536 |
| **Shkolla të mesme të larta – Gjimnaze** | 1 | 374 | 499 | 873 |
| **Shkolla të mesme të larta – Profesionale** | 1 | 429 | 279 | 708 |
| **Gjithsej:** | **10** | **3170** | **2994** | **6164** |

**Vërejtje:** Të dhënat janë siguruar më 9. 1. 2018 nga drejtorët e institucioneve edukativo-arsimore të komunës së Shtimes

Shumica e shkollave në Komunën e Shtimes punojnë në dy ndërrime, përveç Shkollës së Mesme Profesionale, SHF “Emin Duraku” dhe SHMU “Emin Duraku” në Shtime që punojnë vetëm në një ndërrim.

Është me rëndësi të përmendet se në kuadër të disa SHFMU-ve ekzistojnë paralele të ndara fizike, të cilat funksionojnë në kuadër të shtatë shkollave amë, por ekzistojnë në lokacione të ndryshme, prandaj numri i objekteve fizike të SHFMU-ve është 10, në dy prej të cilave zhvillohet mësim i kombinuar (Gllavicë dhe Karaçicë).

Në kuadër të DKA-së së komunës së Shtimes janë 5 të punësuar, përfshirë dhe pozitën e drejtorit të DKA-së. Kurse, në kuadër të IEAA-të publike të të gjitha niveleve të arsimit parauniversitar të komunës së Shtimes, DKA ka të punësuar gjithsej 452 persona. Në këtë shumë të të punësuarve bëjnë pjesë mësimdhënës-eduaktorë, personel administrativ (drejtorë, zëvendësdrejtorë dhe administratorë të shkollave), personel profesional (pedagogë, psikologë dhe bibliotekarë), personel ndihmës (fokistë, rojtarë, shtëpiak dhe pastrues). Të dhënat e të punësuarve sipas llojit, nivelit dhe gjinisë janë të prezantuar në tabelën në vijim:

|  |
| --- |
| **Numri i personelit në institucionet edukativo-arsimore dhe aftësuese publike të nivelit të arsimit parauniversitar në komunën e Shtimes** |
| **Niveli i institucionit** | **Gjinia**  | **Lloji i personelit** | **Gjithsej personel**  |
| **Mësimdhënës** | **Personel administrativ** | **Personel profesional** | **Personel ndihmës** |
| **Institucione parashkollore**  | M | 0 | 0 | 0 | 2 | 2 |
| F | 5 | 1 | 0 | 1 | 7 |
| **GJ** | **5** | **1** | **0** | **3** | **9** |
| **Shkolla fillore dhe të mesme të ulëta** | M | 142 | 9 | 2 | 46 | 199 |
| F | 133 | 1 | 3 | 3 | 140 |
| **GJ** | **275** | **10** | **5** | **49** | **339** |
| **Shkolla të mesme të larta**  | M | 51 | 3 | 0 | 11 | 65 |
| F | 36 | 1 | 2 | 0 | 39 |
| **GJ** | **87** | **4** | **2** | **11** | **104** |
| **Gjithsej personel**  | M | 193 | 12 | 2 | 59 | 266 |
| F | 174 | 3 | 5 | 4 | 186 |
| **GJ** | **367** | **15** | **7** | **63** | **452** |

PARAPËRGADITJET PËR ZHVILLIMIN E TESTIT PISA 2018

Drejtoria Komunale e Arsimit ka bërë përgatitjet e duhura për pjesëmarrje me 87 nxënës në Programin Ndërkombëtar për Vlerësimin e Nxënësve (PISA), që teston zbatimin praktik të njohurive në tri fusha kyçe që janë: Leximi, matematika dhe shkenca. Si parapërgatitje për testin PISA 2018 kemi përzgjedhur tre koordinator (mësimdhënës) në tri shkolla, të cilët janë angazhuar drejtpërdrejt në ngritjen e vetëdijësimit të përgjithshëm për rëndësinë që ka testi PISA si dhe përmes testit provues nxënësit janë familjarizuar me atë.

Testi PISA do të organizohet më 19 prill 2018 në Gjimnazin “Naim Frashëri” dhe Shkollën e Mesme Profesionale në Shtime. Vlen të përmendet se për herë të parë kësaj radhe testimi do të zhvillohet në kompjuterë dhe jo me laps e letër si në testimin PISA 2015. Përndryshe, testi PISA është një hulumtim (vlerësim)  ndërkombëtar në nivel botëror i cili realizohet nga Organizata për Zhvillim dhe Bashkëpunim Ekonomik (EOCD), në vendet anëtare dhe jo anëtare të kombeve për nxënësit 15 vjeçar, ku vlerësohet performanca e tyre në tri fusha të sipërpërmendura.

TESTI I ARRITSHMËRSË

Drejtoria e Arsimit, në mënyrë që Testi i Arritshmërisë të organizohet dhe të zhvillohet sipas standardeve të niveleve bashkëkohore, ka ndërmarrë gjitha hapat e duhura, duke e realizuar një analizë dhe vlerësimi të përgjithshëm mbi rezultatet e viteve paraprake, formës së organizimit dhe ecurisë së këtij procesit dhe komfor nevojave ka ndërmarrë gjitha masat e nevojshme për një proces të drejtë dhe të standardizuar. Kështu që, më 18 maj 2018 (e premte) do të mbahet Testi i Arritshmërsë për nxënësit e klasës së 9-të të shkollave të mesme të ulëta të komunës sonë, ku do t’i nënshtrohen gjithsej 517 nxënës semi-maturantë.

PROVIMI I MATURËS SHTETËRORE

Po ashtu konstatojmë se organizimi, menaxhimi dhe mbarëvajtja e Provimit Shtetëror të Matures sivjet do të jetë në nivel dhe standard të kënaqshëm. Afati i parë i mbajtes së Provimit Shtetëror të Maturës do të organizohet gjatë dy ditëve. Dita e parë më 28 maj 2018, kurse dita e dytë më 6 qershor 2018. Testit të Maturës Shtetërore sivjet do t’i nënshtrohen gjithsej 533 nxënës maturantë prej të cilëve 316 nxënës janë të Gjimnazit “Naim Frashëri” (Shkenca Natyrore dhe Shoqërore), kurse 217 nxënës janë të Shkollës së Mesme Profesionale, gjegjësisht të drejtimeve: Ekonomi, Hoteleri, Administratë, Makineri, Elektroteknikë dhe Bujqësi.

SHËNIMI I 7 MARSIT – DITËS SË MËSUESIT

Në sallën e re të Kuvendit të Komunës së Shtimes, me organizim të Drejtorisë Komunale për Arsim është shënuar 7 Marsi – Dita e Mësuesit, respektivisht 131 vjetori i hapjes së shkollës së parë shqipe në Korçë. Me këtë rast, për sukseset e arritura në procesin edukativo-arsimor gjatë vitit shkollor 2017/2018, 18 mësimdhënësve të dalluar u është dhënë mirënjohje për mësimdhënie me cilësi të lartë, 7 ish-mësimdhënësve u është dhënë mirënjohje post-mortum dhe 9 mësimdhënësve veteranë u është dhënë mirënjohje që kanë dhënë kontribut të jashtëzkonshëm në procesin edukativo-arsimor.

SIGURIA NË SHKOLLA

Në bazë të të dhënave nga drejtorët e institucioneve edukativo-arsimore, gjendja e përgjithshme e sigurisë në shkollat e komunës së Shtimes është e mirë dhe stabile. Për këtë ne nuk duhet të jemi komod por vigjelentë përherë ngase ato nuk do të thotë se në të ardhmen mund të mos jenë të paprekura nga incidentet e ndryshme, të cilat mund të ndikojnë në rrezikimin e sigurisë së nxënësve dhe mësimdhënësve apo edhe në rritjen e ndjenjës së pasigurisë. Për këtë arsye, përpjekjet e institucioneve për të rritur sigurinë, në bashkëpunim të ngushtë me shoqërinë në përgjithësi, duhet të jenë vazhdimisht në rritje, me qëllim të forcimit të sigurisë së përgjithshme në shkolla, në njërën anë, si dhe përmirësimin e cilësisë së procesit edukativo-arsimor, në anën tjetër.

Siguria si nocion është term i gjerë, mirëpo gjërat e domosdoshme që duhet të kanë shkollat, shumica prej tyre kenë në dispozicion: Rrethojat metalike të oborrve, shkallët emërgjente, hydrantë dhe aparate kundër zjarrit, kutitë e ndihmës së parë e të tjera. Po ashtu, trekëndshi pedagogjik mësimdhënës-nxënës-prindër në masë të madhe funksonon mirë dhe për të lehtësuar këtë çështje edhe më shumë, DKA së bashku me zyrtarët komunalë të TI dhe të shkollave ka në fokus realizimin e Platformës elektronike, ku do të përditësohen të dhënat e nxënësve dhe mësimdhënësve të tyre. Me këtë dixhitalizim secili prind do të ketë çasjen e lehtë për fëmijën e vet si për të parë suksesin, mungesat, plan-programet e të dhëna tjera.

Për krijimin një mjedisi sa më pozitiv nëpër shkolla, gjatë këtij muaji DKA në bashkëpunim me OJQ “Alfa dhe Omega” ka mbajtur ligjërata me nxënës të ciklit të mesëm të ulët (16. 3. 2018) dhe të ciklit fillor (12. 4. 2018) në SHFMU “Emin Duraku”. Ligjërues ishte z. Josh Brem, mësimdhënës i diplomuar në Universitetin e Texas-it (Master) me specializim në menaxhimin e sjelljes së fëmijëve.

Për sigurinë e përgjithshme në shkolla një kontribut të veçantë është duke dhënë edhe Njësiti i Policisë në Bashkësi, i cili vepron në kuadër të Stacionit të Policisë në Shtime.

DONACIONE PËR SHKOLLA

Në fillim të këtij viti, Shkolla e Mesme e Ulët "Emin Duraku" ka fituar një Grant nga Ministria e Arsimit, Shkencës dhe Teknologjisë (MASHT) në kuadër të projektit ESIP të Bankës Botërore në vlerë prej 15.000 euro.

Specifikë e grantit në vlerë prej 15.000 eurove është se 60% e mjeteve do të destinohen për trajnime të mësimdhënësve lidhur me integrimin e nxënësve nga radhët e minoriteteve dhe nxënësve me nevoja të veçanta si dhe aktivitete të ndryshme me nxënës, ndërsa 40% e vlerës së Grantit, parashihet për mjete konkretizuese të punës në procesin Edukativo-Arsimor siç janë pajisjet muzikore, sportive dhe të Teknologjisë Informative.

Objektivi i këtij projekti është që të forcohen sistemet e caktuara që kontribuojnë në rritjen e cilësisë, llogaridhënies dhe të efikasitetit të arsimit në Republikën e Kosovës. Projekti i propozuar bazohet në reformat dhe sukseset e arritura deri më sot në sektorin e arsimit në Kosovë, shumë prej të cilave janë mbështetur prej Bankës Botërore përmes projektit të mëparshëm “Projekti për Zhvillimin e Sistemit të Arsimit” (IDEP).

Në muajin shkurt të këtij viti, në Shkollën e Mesme Profesionale në Shtime është bërë përurimi i tri kabineteve, përkatësisht punëtorive mekanike të elektroteknikës, makinerisë, si dhe kabineti i teknologjisë informative, donacion ky nga KFOR-i Turk.

Vlera e këtij projekti është mbi 30 mijë euro. Nga ky projekt kanë përfituar nxënësit si dhe mësimdhënësit e tyre ngase ka lehtësuar punën e tyre praktike dhe ka mundësuar realizimin e shumë proceseve në të tri kabinetet.

Po ashtu gjatë kësaj periudhe, nëntë shkolla të komunës sonë kanë fituar një donacion nga organizata qeveritare gjermane Gesellschaft für Internationale Zusammenarbeit*(*GIZ*).* Me këtë rast, kanë përfituar gjithsej 89 tabela lëvizëse të modelit gjerman me grancion të qëndrueshmërisë prej 20 viteve si dhe ngjyrë polikolor për lyerjen e mësonjëtoreve, punimet në të cilat tashmë kanë përfunduar.

Donacioni i radhës, është fituar këto ditë nga organizata Humanity First Deutschland e. V, falë punës dhe angazhimit të drejtorisë së Gjimnazit “Naim Frashëri” në vlerë prej 1500 euro, me të cilat mjete janë blerë 18 kompjuterë (PC). Kjo është faza e parë e këtij donacioni, mirëpo pritet që pas funksionalizimit të këtij Kabineti të Teknologjisë Informative, të sigurohen nga e njëjta organizatë minimum edhe 20 kompjutetë tjerë.

Ditë më parë, SHMU “Emin Duraku” ka aplikuar për Garën e Robotikës, e cila organizohet nga “KOSOVA MAKERS LANGU” dhe është pranuar në mesin e 20 shkollave më të suksesshme në të gjithë Kosovën. Për fazën e parë, shkolla “Emin Duraku” ka përfituar 5 Robot mBot, përmes të cilëve nxënësit mund të edukohen rreth robotikës dhe programimit. Gjithashtu, nxënësit e shkollës në fjalë, do të kenë mundësinë të marrin pjesë në Garën Regjionale të Robotikës në Zagreb dhe në Garën Botërore të Robotikës në Shangaj.

TRAJNIMI I MËSIMDHËNËSVE

Siç dihet në vitin shkollor 2017/2018 ka filluar në të gjitha shkollat e Republikës së Kosovës zbatimi i Kurrikulës së Re arsimore. Për këtë, DKA së bashku me Departamentin për Zhvillimin Profesional të Mësimdhënësve – MASHT, ka organizuar trajnimin e mësimdhënësve për zhvillimin e shkathtësive të mësimdhënies në zbatimin e Kurrikulës së Re. Programi i trajnimit pesëditor përmbante tre seminare:

1. Korniza e Kurrikulës së Kosovës dhe Kurrikula Bërthamë – zbatimi në praktikë (18 orë);
2. Aspektet metodologjike dhe praktike të planifikimit dhe të zbatimit të Kurrikulës së Re (12 orë);
3. Metodologjia e mësimdhënies, materialet mësimore dhe vlerësimi i arritjeve të nxënësve (18 orë).

Programin e trajnimit (30 orë pjesëmarrje në trajnim dhe 18 orë angazhim në detyra praktike) për zbatimin e Kurrikulës së Re, e kanë ndjekur gjithsej 119 mësimdhënës të komunës së Shtimes, të cilët këto ditë janë certifikuar në këto fusha kurrikulare:

|  |  |
| --- | --- |
| **FUSHAT KURRIKULARE** | **NUMRI I MËSIMDHËNËSVE TË CERTIFIKUAR** |
| Gjuhët dhe komunikimi | 29 |
| Artet | 5 |
| Matematika | 8 |
| Shkencat natyrore | 17 |
| Shoqëria dhe mjedisi | 15 |
| Edukatë fizike, sportet dhe shëndeti | 8 |
| Jeta dhe puna | 4 |
| Kurrikula me zgjedhje | 0 |
| Klasa përgatitore dhe arsimi fillor | 33 |

 Në fund të muajit prill, pritet fillimi i fazës së dytë të trajnimit të 72 mësimdhënësve tjerë sipas fushave të lartpërmendura kurrikulare.

PËRFUNDIM

Si rezultat i gjithë kësaj, Drejtoria Komunale e Arsimit po punon në mënyrë të vazhdueshme, për krijimin e kushteve më të mira me qëllim që cilësia dhe rezultatet e suksesit në shkollat tona të shënojnë progres dhe të arrijnë në nivelin dhe standardin e shkollave të përparuara, si: në mësimdhënie, në mësimnxënie dhe të një vlerësimi sa më objektiv të arritshmërisë së nxënësve.